Thorkild B. Fransgaard (FP), 1998-05-05:
Det er rigtigt, at dette lovforslag er en genfremsættelse, men nu kom der så mange nye medlemmer ind i Folketinget, og det kunne jo godt ske, at de havde en lidt mere moderne tankegang end de tidligere, og derfor genfremsætter vi lovforslaget.
Vi har fremsat det igen for at afkriminalisere det ukendte antal - formentlig mellem 200.000 og 400.000 - mennesker, der bor i deres sommerhuse hele året.
Vi kan ikke se, det er hensigtsmæssigt og rigtigt, at de mennesker skal føle sig som kriminelle.
Vi mener, at den lovgivning, vi nu har på sommerhusområdet, er gammeldags.
Den hører hjemme for 20-30 år siden, og der er helt andre forhold i dag.
Er der andre lande, der har så restriktiv en lovgivning?
Jeg kender ikke nogen, og det gælder ikke bare i EU, det gælder hele verden.
Og så her i Danmark, hvor vi har virkelig gode forhold ude i sommerhusområderne!
Der er kloakeret, der er fælles vandforsyning, der er faktisk så gode forhold, at man nemt kan bo der hele året, uden at man skal til at stille de særlige krav, der er blevet nævnt.
Det står vi uforstående over for, og det ved vi også, at mange kommuner gør.
I mange kommuner er det sådan, at man ved, at der bor mange mennesker ude i sommerhusene hele året, hvor de har det
Man er tilfreds med det, man griber ikke ind, hvad der er ganske fornuftigt, for man kan se, at det er en god idé.
I andre kommuner håndhæver man de regler, vi har i dag.
I de værste tilfælde bliver folk, der bor i deres hus, politianmeldt.
Det kan de mennesker ikke forstå, og det kan vi heller ikke i Fremskridtspartiet.
Jeg ved, der er nogle, der har boet mange år i sommerhus, men faktisk ikke er klar over, at der er sådan en lovgivning, der betyder, at de ikke må bo der, og lige pludselig skal de så til at flytte.
Nu er jeg nødt til at kommentere lidt af, hvad de forskellige ordførere har sagt.
Jeg havde regnet med en lidt mere velvillig behandling, men man kan jo tænke over det; der kommer jo også en behandling senere.
SF's ordfører sagde, at det ville gribe ind i kommunernes planlægning.
Nu har jeg selv i mange år været formand for det tekniske udvalg i en kommune, og jeg kan ikke se, hvad problemer det skulle give, for i dag er det jo sådan, at sommerhusområderne, som jeg nævnte, både er kloakerede og har fælles vandforsyning, og vejene er i orden.
Der er selvfølgelig i de fleste tilfælde en grusvej, og det er såmænd den planlægning, der er, så forslaget griber ikke meget ind i det.
Venstres ordfører sagde så kontant, at Venstre vil gå imod.
Hun var bange for, at der kom for mange krav fra de borgere, der bor i sommerhusområderne, til kommunerne om, at de ville have bedre service eller andre ting, men det kan kommunen da bare sige nej til.
Vi siger ikke, at folk skal bo i sommerhusområderne, men at folk skal have lov til frit at vælge.
Vi lever i et frit samfund, og derfor skal kommunen da selvfølgelig ikke sige ja til de krav, der kommer.
Det er jeg nu ikke sikker på at vi gør.
Det kan vi jo så selvfølgelig diskutere, men i øvrigt betragter jeg heller ikke det som et problem, for hvorfor i alverden skulle andre EU-borgere eller andre mennesker i verden ikke have lov til at købe et hus her i Danmark, når vi kan købe alle andre steder?
Det gælder ikke bare i EU - EU er kun en del af verden - men så godt som alle andre steder kan vi da købe fast ejendom, så hvorfor skulle udlændinge ikke kunne købe her?
Det er for mig at se også en gammeldags indstilling.
Men jeg er da ked af, at det høje Ting ikke var mere velvilligt stemt over for lovforslaget, men alle de ærede medlemmer har lov til at tænke på det.
Der er noget, der hedder anden og tredje behandling, så det kunne da være, at vi fandt ud af noget.